To gange Mikkel forlænger aftalerne | dbrs.dk
Mikkel Koustrup har forlænget sin aftale med Ringkøbing IF frem til næste sommer. Arkivfoto: Henrik Olesen
Ringkøbing IF har forlænget aftalerne med Mikkel Koustrup og Mikkel Brogaard Petersen frem til næste sommer. Mikkel Brogaard Petersen får en rolle som fysioterapeut ved siden af fodbolden.
18 jun. 2019 kl. 17:38
Ringkøbing: Ringkøbing IF har forlænget aftalerne med både Mikkel Brogaard Petersen og Mikkel Koustrup, så de løber frem til sommeren 2020.
Mikkel Brogaard Petersen har godt nok ikke fået debut på førsteholdet endnu. Han kom til RIF i vinters fra Holstebro, og har i foråret spillet på andetholdet i jyllandsserien, men det næste års tid kommer han til at få en ny kasket på, da han også bliver fysioterapeut ved to træninger i ugen samt alle hjemmebanekampe.
- Mikkel Brogaard Petersen arbejder hårdt og loyalt hen mod at få debut. Han er en af de mest pligtopfyldende spillere i truppen, hvor han trods manglende spilletid altid møder op med godt humør og god indstilling. Samtidig er Mikkel Brogaard Petersen også blevet uddannet som fysioterapeut og har været løst tilknyttet hen over foråret. Vi har så sammen med spillerne haft et ønske om en opgradering inden for behandlingsdelen, så Brogaard nu sammen med Ringkøbing Fysioterapi dækker samtlige træninger og hjemmekampe, så det er på alle måder en rigtig god aftale, fortæller RIFs sportschef Jens Nielsen.
Mikkel Brogaard Petersen blev færdiguddannet fysioterapeut i januar.
- Det er et fint match for mig og for Ringkøbing IF. Jeg har også været i praktik i FC Midtjylland og stået for fysioterapien i Holstebro og diverse andre steder, hvor jeg har spillet, så jeg har fin erfaring med den verden. Det skal selvfølgelig ikke gå ud over fodbolden, for den har altid førsteprioritet. Men jeg er glad for at blive her, for Ringkøbing IF er bare en rigtig fed klub med gode ambitioner. Jeg havde selvfølgelig håbet på flere minutter på førsteholdet, men det er op til mig at bevise til sæsonstart, at det er mig, der skal løbe rundt inde på banen, og det håber jeg selvfølgelig på sker, fortæller Mikkel Brogaard Petersen.
Højre back Mikkel Koustrup har for alvor slået sit navn fast i Ringkøbing IF i den netop overståede sæson, hvor det er blevet til 20 kampe med en enkelt scoring og et oplæg, og havde det ikke været for skader, så var det givetvis blevet endnu flere.
- Jeg er rigtig glad for at være her, og jeg har spillet meget i denne sæson. Jeg synes, det er et spændende projekt, der er gang i herude, og det er klart, at jo mere man spiller, jo mere har man lyst til at blive. Samtidig har jeg det godt med samtlige holdkammerater, der er en god træningskultur, og det hele spiller bare. Det er et fedt sted at være, og man altid bliver glad, når man går ind i omklædningsrummet, fortæller Mikkel Koustrup.
Hos Ringkøbing IF er man også glade for at holde på Mikkel Koustrup.
- Koustrup har inden for det sidste halve år spillet sig på holdet som fast starter, og man kan kun glæde sig over den udvikling. Han har efterhånden været i klubben i to år, og han har været tålmodig og hårdtarbejdende frem mod fast spilletid på 2. divisionsholdet. Det lønner sig nu, og det er jo bare skønt, når indsats og indstilling går i spænd med fast spilletid. Han er samtidig en god fyr i omklædningsrummet, der er faldet godt til i det vestjyske, så vi er rigtig glade for forlængelsen, fortæller Jens Nielsen.
Mikkel Brogaard Petersen skal ved siden af at spille fodbold også fungere som fysioterapeut i Ringkøbing IF frem til næste sommer. Arkivfoto